El Gabinet de Promoció del Valencià publica les noves convocatòries de normalització lingüística
20 de juny 2022

![](/media/xbuncu12/imatge-subvencions.png?width=850&height=850)

Des del passat dissabte, 18 de juny, fins al dilluns, 25 de juliol, estaran obertes les dos convocatòries anuals del Gabinet de Promoció del Valencià (AVIVA Sagunt) de l’Ajuntament de Sagunt: les subvencions a empreses i associacions que treballen en valencià i la nova edició dels Premis Literaris Ciutat de Sagunt. Des del departament impulsen esta iniciativa amb la finalitat de normalitzar el valencià en totes les seues manifestacions.

Enguany, els Premis Literaris Ciutat de Sagunt arriben a la XXV edició. La poesia, el teatre i la novel·la són els gèneres que premia des del 1997, quan va nàixer el premi de poesia _Jaume Bru i Vidal_ en homenatge a un dels intel·lectuals imprescindibles per a la ciutat, del qual enguany es commemora el centenari del seu naixement. L’any següent apareixia el premi de novel·la _Ciutat de Sagunt_, i més avant el de teatre en honor a un dels més grans actors que ha donat la ciutat: _Pepe Alba_.

![](/media/v1tnaxfm/c_mariajosepsoriano_01.jpg?width=430&height=287&mode=max)Per la seua banda, la regidora delegada del Gabinet de Promoció del Valencià, Maria Josep Soriano, ha declarat que «**el Gabinet de Promoció de l’Ajuntament porta 25 anys treballant per normalitzar el valencià en diferents àmbits socials, l’educatiu i el cultural. En el darrer àmbit, destaquen el premis literaris. Per això, ens agradaria que en aquesta ocasió, que se celebra el centenari del nostre cronista i poeta, Jaume Bru i Vidal, la participació fora encara més nombrosa; seria una forma d’honorar i visibilitzar la força creativa del valencià, la figura del nostre poeta i la tasca del Gabinet**».

Les dotacions econòmiques, augmentades enguany per l’Equip de Govern, se situen en el cas del premi de narrativa en els 7.000 euros i la publicació de la novel·la, i els de poesia i teatre rebran 4.000 euros cadascun i, també, es publicaran les obres seleccionades. Els originals es poden remetre fins al pròxim 25 de juliol, en format electrònic PDF, per mitjà de la Seu Electrònica de l’Ajuntament de Sagunt o bé presencialment en els Registres Municipals.

**Ajudes per al foment social del valencià**

Una altra línia habitual de treball de l’Àrea de Normalització Lingüística és la convocatòria anual d’ajudes al foment social de la llengua en l’àmbit associatiu i en el sector econòmic de Sagunt. Fins al 25 de juliol està obert el termini per a la presentació dels projectes, que seran avaluats i baremats per a l’atorgament de les ajudes. Cal recordar que cada entitat pot presentar un màxim de dos projectes i que cadascun dels quals ha de tindre un cost no inferior als 300 € per poder participar en el procés de concurrència competitiva.

![](/media/ae5jypkn/rètol-premis-versió-definitiva-menut.jpg?width=361.1150317572336&height=850)

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promocio-del-valencia-publica-les-noves-convocatories-de-normalitzacio-linguistica/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promocio-del-valencia-publica-les-noves-convocatories-de-normalitzacio-linguistica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promocio-del-valencia-publica-les-noves-convocatories-de-normalitzacio-linguistica/ "Linked In")
*   [](mailto:?body=https://aytosagunto.es/va/actualitat/el-gabinet-de-promocio-del-valencia-publica-les-noves-convocatories-de-normalitzacio-linguistica/)